text: 3 min. Barcelona 22/10/2020 13:21 Traduccions: Cat Cas
  651x366 Un fotograma d''Antidisturbios' / MOVISTAR PLUS Un fotograma d''Antidisturbios' / MOVISTAR PLUS
  La sèrie més comentada del moment arrenca amb una seqüència de presentació de personatge que es vol antològica. Els creadors Isabel Peña i Rodrigo Sorogoyen ens introdueixen la protagonista d' Antidisturbios, Laia Urquijo (Vicky Luengo), en un escenari literalment trivial: juga amb la família al popular joc de taula de preguntes i respostes. I a partir d'un fet en aparença anecdòtic se'ns desvela la Laia com una dona d'aparença potser fràgil però actitud determinada que es revolta i es manté ferma contra una corrupció d'arrel patriarcal. Aquesta seqüència, a més, engloba algunes de les estratègies de posada en escena que es repetiran al llarg de la sèrie i que desmarquen Antidistubios dels procedimentals policíacs típics. En lloc d'encadenar escenes de causa/efecte, treballen amb el temps real per covar a foc lent una tensió que es desencadena també amb un ritme propi. L'ús del gran angular i, més endavant, també de la càmera en mà, trenca amb la rigidesa de cert estil televisiu i redunda en un efecte d'intensitat immersiva d'excusa realista. Alhora, permet atorgar més presència dramàtica als intèrprets.